ഇന്ത്യൻ ഹോം റൂൾ സൊസൈറ്റി

ബ്രിട്ടീഷ് ഇന്ത്യയിൽ സ്വയം ഭരണം (ഹോം റൂൾ) സ്ഥാപിക്കുക എന്ന ലക്ഷ്യത്തോടെ 1905-ൽ ലണ്ടനിൽ ശ്യാംജി കൃഷ്ണവർമ്മ സ്ഥാപിച്ച ഒരു സംഘടനയാണ് ഇന്ത്യൻ ഹോം റൂൾ സൊസൈറ്റി (ഇംഗ്ലീഷ്: Indian Home Rule Society അഥവാ IHRS). ലണ്ടനിലെ പ്രമുഖ ദേശീയവാദികളായിരുന്ന മാഡം കാമ, ദാദാഭായ് നവറോജി, എസ്.ആർ. റാണ എന്നിവരുടെ പിന്തുണയോടെയാണ് ഇന്ത്യൻ ഹോംറൂൾ സൊസൈറ്റി രൂപംകൊള്ളുന്നത്. ബ്രിട്ടീഷ് ഭരണത്തോടു വിധേയത്വ സമീപനമുണ്ടായിരുന്ന ബ്രിട്ടീഷ് കമ്മിറ്റി ഓഫ് ദി ഇന്ത്യൻ നാഷണൽ കോൺഗ്രസ്സ് എന്ന സംഘടനയോടുള്ള എതിർപ്പാണ് ഈ സംഘടനയുടെ രൂപീകരണത്തിനു വഴിതെളിച്ചത്.

1905 ഫെബ്രുവരി 18-ന് അക്കാലത്തെ വിക്ടോറിയൻ പൊതുജന പ്രസ്ഥാനങ്ങളുടെ മാതൃകയിലാണ് ഇന്ത്യൻ ഹോംറൂൾ സൊസൈറ്റി സ്ഥാപിതമായത്. ഇന്ത്യയിൽ ബ്രിട്ടീഷ് ഭരണം അവസാനിപ്പിച്ച് സ്വയംഭരണം സ്ഥാപിക്കുക, അതിനുള്ള പ്രചരണപ്രവർത്തനങ്ങൾ ഏതു മാർഗ്ഗത്തിലൂടെയും നടപ്പാക്കുക എന്നീ ലക്ഷ്യങ്ങളോടെ സ്ഥാപിതമായ ഈ സംഘടനയ്ക്ക് ഒരു ലിഖിത ഭരണഘടനയുണ്ടായിരുന്നു. ഇന്ത്യാക്കാർക്കു മാത്രമാണ് സംഘടനയിൽ അംഗത്വം നൽകിയിരുന്നത്. വിദ്യാർത്ഥികൾ ഉൾപ്പെടെ ബ്രിട്ടനിൽ ജീവിച്ചിരുന്ന നിരവധി ഇന്ത്യാക്കാർ ഇതിൽ ചേരുവാൻ മുന്നോട്ടു വന്നു. ഇന്ത്യയിലെ വിപ്ലവകാരികളിൽ നിന്നു പണവും ആയുധങ്ങളും ഈ സംഘടനയ്ക്കു ലഭിച്ചിരുന്നു. ബ്രിട്ടനിൽ ഇന്ത്യൻ ദേശീയവാദികളുടെ സായുധപോരാട്ടത്തിനു വഴിതെളിച്ച ഈ പ്രസ്ഥാനം ലണ്ടനിലെ ഇന്ത്യാ ഹൗസിന്റെ രൂപവൽക്കരണത്തിലും ശ്യാംജി കൃഷ്ണ വർമ്മയുടെ ദി ഇന്ത്യൻ സോഷ്യോളജിസ്റ്റ് എന്ന പത്രത്തിന്റെ സ്ഥാപനത്തിലും നിർണ്ണായക പങ്കുവഹിച്ചിരുന്നു. 1907-ൽ ശ്യാംജി കൃഷ്ണവർമ്മയുടെ പ്രവർത്തന കേന്ദ്രം പാരീസിലേക്കു മാറ്റിയതോടെ സംഘടനയുടെ പ്രവർത്തനങ്ങൾ മന്ദഗതിയിലായി. ഇതേത്തുടർന്ന് വി.ഡി സാവർക്കറുടെ അഭിനവ് ഭാരത് സൊസൈറ്റി പോലുള്ള സംഘടനകൾ രൂപംകൊണ്ടു.

അവലംബം

.
.
.
.
.
.

വർഗ്ഗം:ഇന്ത്യൻ സ്വാതന്ത്ര്യസമരം
വർഗ്ഗം:സംഘടനകൾ
വർഗ്ഗം:ഇന്ത്യൻ വിപ്ലവകാരികൾ